סקר TGI שמתפרסם היום (ה') מציג תמונה מדאיגה לעיתונות המודפסת. בתוך שנה צנחה החשיפה לפרינט מ-52% ל-44.3%, כלומר ירידה של כ-15% בשנה. כמעט אין גוף שלא ספג ירידה משמעותית בחשיפה – כאשר בראש מובילים מעריב וקבוצת הארץ TheMarker. הסטטוס-קוו בין ישראל היום לידיעות אחרונות נשמר, אבל גם 2 הגופים הללו נחלשים.
ברדיו, התחנות האזוריות רשמו התחזקות, אולם גלגל"צ עדיין התחנה המושמעת ביותר. גל"צ עדיין מובילה על פני כאן רשת ב', אולם שתיהן איבדו חשיפה: גל"צ ירדה מ-24.1% לפני שנה, ל-21.1% לפני חצי שנה, ו-20.6% כעת. כאן רשת ב' ירדה מ-20.7% ל-19%.
'גלי ישראל' התחזקה קלות בחשיפה מ-2.1% ל-2.3%. החשיפה של התחנה מזגזגת מדי חצי שנה.
תחנת הרדיו 'קול חי' התחזקה משמעותית מ-4.5% ל-5.5% ב-6 החודשים האחרונים, ופתחה פער על פני קול ברמה שנחלשה באותה תקופה מ-2.8% ל-2.1%. אחרי הזינוק המשמעותי בסקר הקודם, כאן מורשת – התחנה החרדית-דתית של התאגיד – נחלשה מ-4% ל-3.3%. לפני שנה היא עמדה על 2.6%.
המצב של העיתונות המודפסת ממשיך להתדרדר. העיתון 'ישראל היום' רשם ירידה בחשיפה גם במהלך השבוע וגם בסוף השבוע: בפרק הזמן שבין יולי לדצמבר 2018 בימים ראשון עד חמישי החשיפה לעיתון עמדה על 28.2%, מול 31.7% בחצי הראשון של 2018. אגב, בחודשים ינואר-יוני 2015 החשיפה לעיתון עמדה על 40.8%, כלומר בפחות מ-3 שנים רשם העיתון ירידה של יותר מ-30% בחשיפה. גם בסוף השבוע רשם ירידה באותו פרק זמן – מ-31.7% ב-6 החודשים הראשונים של השנה שעברה, ל-28.8% בחצי השני של אותה שנה.
במקביל, גם 'ידיעות אחרונות' ממשיך לרשום ירידה בחשיפה לשפל של 24.1% (מול 27.3% לפני חצי שנה). ולחשוב שפעם העיתון שלט בתקשורת הפרינט עם יותר מ-50%. בסוף השבוע החשיפה ירדה מ-31.3% בחצי הראשון של 2018 ל-27.8% בחצי השני של אותה שנה.
בקרב השבועונים של המגזר הדתי לאומי, 'בשבע' מתחזק במקצת אבל בפועל שומר על איזון מזה מספר שנים – עם 6.2%. 'מקור ראשון' נחלש ב-25% - מ-4.2% ל-3.1%.
קבוצת 'הארץ' סופגת מפלה בכל הגזרות: העיתון היומי מ-4.4% בחצי הראשון של 2018 ל-4% ב-6 החודשים האחרונים, גיליון יום שישי מאבד כ-20% - מ-5.3% ל-4.1%, וגם TheMarker נחלש – מ-5.4% ל-4.5%. מגזין TheMarker בסוף השבוע דווקא לא מאבד חשיפה – ושומר על איזון עם 1.6%.